Lars Barfoed (KF), 2007-05-11:
Det er jo et helt nyt forslag.
Det er jo ikke, så vidt jeg kan gennemskue det i hvert fald, det, der står i beslutningsforslaget, altså at man skal ansætte den næstbedste til jobbet.
Så det er jo et nyt forslag fra Socialdemokratiets side, som jeg synes er interessant: at man skal begynde at ansætte de næstbedste til jobbene.
Jeg har ikke tænkt videre over det, men jeg må nok sige, at jeg ikke lige umiddelbart tror – og jeg tror nok, jeg vil holde fast i det – det er den rigtige vej for den offentlige sektor at gå at udstede en bekendtgørelse om, at vi nu skal til at ansætte de næstbedste til jobbene.
Jeg tror ikke, det fremmer noget, og jeg tror slet ikke, at det ville skabe nogen opbakning til, at vi skulle have flere minoriteter ind, hvis vi siger, at det er de næstbedste, vi ansætter.
Jeg synes næsten, det kunne være diskriminerende, hvis vi gjorde det og så mente, at det ville være folk, som var minoriteter, som kom ind, for så ville vi jo sige, at de er de næstbedste til jobbene.
Det mener jeg ikke nødvendigvis de er.
Tværtimod kan de jo ofte være de bedste til jobbene.
Så det er ikke lige en løsning, som jeg vil anbefale.
Det er jo næsten uden for diskussion, at vi ikke er nået så langt, som vi gerne vil.
Det gælder vel både det private og det offentlige, men nogle arbejdspladser er bedre end andre.
Jeg tror, at en af de ting, man skal gøre, er i højere grad at interessere sig for de arbejdspladser, hvor det er lykkedes at få mange af, lad os bare sige anden etnisk oprindelse til at søge ind på den pågældende arbejdsplads.
Hvad er det egentlig, man har gjort på det pågældende sted for at få dem ind?
Så kan vi lære af hinanden, lære af det gode eksempel, for der er jo stor forskel på, hvor god man er til at tiltrække folk med forskellige minoritetsbaggrunde.
Så det tror jeg ville være det rigtige.
Jeg mener jo så netop også, at det rigtige er at give plads for ledelserne i virksomhederne, også i de offentlige virksomheder, til at eksperimentere med det her, i stedet for at vi sidder herinde i Folketinget og mener, at vi er klogere end alle på, hvordan det her kan gøres, og at det kan klares ved, at vi skriver det her i alle stillingsannoncer.
Vi skal give plads til, at lederne selv kan eksperimentere med forskellige måder at gøre det på, så vi på den måde kan få mangfoldigheden til at blomstre og lære af de gode eksempler.
Det, vi slås for, det, vi kæmper for, er at få nogle ind i varmen.
Det er der nogle arbejdspladser der har gjort og med et godt resultat, og som siger, at de sagtens kan passe arbejdet, at de sagtens kan bestille noget.
Det er hverken omvendt diskrimination eller noget andet.
Det er derfor, jeg spørger: Skal man ikke en gang imellem sige, at vi ansætter den næstbedste, for hvis ikke vi gjorde det, så kunne vi ikke hjælpe dem, der skal på fleksjob, de psykisk syge og alle de der gode mennesker, som vi også har et ansvar over for, og som arbejdsgiverne har et ansvar over for.
Hvad siger Det Konservative Folkeparti til det?
Det er i hvert fald ikke mere meningsløst at skrive: uanset personlig baggrund.
Der ligger så selvfølgelig i det, at man skal have de kompetencer, der skal til for at kunne bestride jobbet, men det er i hvert fald ikke mere meningsløst end at nævne alle de her kategorier, altså at man kan søge det uanset hudfarve og alder, og hvad ved jeg; at alle ting skal nævnes.
Det er da fuldstændig det samme som at sige: uanset personlig baggrund.
Uanset personlig baggrund er bare et betydelig mere enkelt budskab.
Om det med m/k vil jeg sige, at jeg ligesom fru Lone Dybkjær heller ikke kan gennemskue, om det, hvis man skrev »uanset etnisk oprindelse«, så er i strid med noget, og om det i virkeligheden ville være hensigtsmæssigt.
Jeg nævnte det bare som eksempel på noget, der dog ville sende et tydeligere signal til netop den gruppe, hvis det var den gruppe, man gerne ville have ind på den pågældende arbejdsplads.
Det ville jo i virkeligheden være det samme, som dengang man skrev m/k, for
da var det jo også et bestemt signal om, at man skulle søge jobbet uanset køn.
Så ville det jo være det samme som at sige, at man uanset etnisk oprindelse bare skal søge det her job.
Altså, de to ting er i høj grad sammenlignelige.
Derfor går mit spørgsmål direkte til den konservative ordfører: Har man et andet forslag?
Har man råd og vejledning til ministeren på det her område?
Hvad kan vi gøre?
Jeg synes, beslutningsforslaget fra De Radikale kan være en mulighed, kan være en åbning, men det vigtigste for os Socialdemokrater er: Hvordan kommer vi videre?
Har man nogen løsningsmodeller?